次韻王興周齋宿省舍
作者：周紫芝
朝代：宋

paragraphs: 念昔始觧事，結交少年場。
一生徒苦辛，兩鬢今成霜。
頗亦恨晚歲，始得同舍郎。
邂逅笑語間，仿彿芝蘭香。
朝吟共棐几，暮歸霑餘觴。
忽奉太室祠，共薦房俎羊。
曉陪奉常班，瓊珮參翺翔。
只今坐齋宮，夜雨誰對床。
王事間何闊，咫尺遙相望。
聊持鷓鴣椀，爲澆冰雪腸。
五字忽鼎來，古錦翻詩囊。
無力攻長城，有眼驚夜光。
跂彼笑織女，不復成報章。
何當畢祠事，共上南山岡。
更約顔李蕭，一笑同徜徉。